
1. A Petőfi Szülőház és Emlékmúzeum rövid bemutatása  

	Az intézmény-együttes alapját képező Petőfi Sándor szülőház Kiskőrös legféltettebb kulturális értéke. Az 1780 körül épült deszkaoromzatos, háromosztatú, nádfedeles népi műemlék az országos kulturális turizmus kiemelt úticélja, Magyarország legelső irodalmi emlékháza, ami híres ember szülőházaként elsőnek kapta meg a Történelmi emlékhely kitüntető címet. A Petőfi Műfordítói Szoborpark a világon egyedülálló módon gyűjti egybe és mutatja be a költő külföldi fordítóit. A Kincseskamrákban – képzőművészeti és néprajzi látványtárak – az ország legnagyobb, Petőfi témájú kortárs képzőművészeti gyűjtemény, valamint a Kiskőröst újraalapító szlovákság tárgyi világa látható. Utóbbi a Szlovák Tájház gazdag kiállításából is megismerhető. Az emlékmúzeumban az „Év Kiállítása 2023” díjas 7 év – Petőfi Sándor emlékkiállítás, valamint időszaki tárlatok tekinthetők meg. Múzeumunk legújabb tagja a János Vitéz Látogatóközpont, amely interaktív kiállítással és manuális játékokon alapuló múzeumpedagógiai foglalkozással teszi átélhetővé az elbeszélő költeményt. 
Az intézmény tematikus múzeum, gyűjteménye irodalom- és kultusztörténeti, könyvészeti, képzőművészeti és néprajzi anyagból tevődik össze.
	A Petőfi Szülőház és Emlékmúzeum rendezvényei a költő életútjához kapcsolódó események megünneplése köré szerveződnek, de fontos Petőfi Sándor irodalmi hagyatékának és életművének megismertetésére, a Kiskőrösön élő szlovák nemzetiség tárgyi kultúrájának továbbhagyományozása, valamint a kortárs képzőművészet és Petőfi mint téma összekapcsolására. 
Intézményünk állandó résztvevője az olyan országos programoknak, mint a Múzeumok Éjszakája, Közösségek Hete, Tájházak Napja, Emlékhelyek Napja. Tapasztalat szerint egyre népszerűbbek a múzeumpedagógiai foglalkozások és a nyári napközis táborok. 
	Múzeumunk aktív kultúraszervező feladatot lát el Kiskőrösön, számos városi rendezvény résztvevője, állandó helyszíne. A programok lebonyolításában együttműködünk a helyi oktatási és kulturális intézményekkel, civil szervezetekkel, hagyományőrző csoportokkal. Szoros kapcsolatban állunk a Petőfi Irodalmi Múzeummal és a Szentendrei Szabadtéri Néprajzi Múzeummal; a Népi Építészeti és Tájház Központtal, szakmai segítséget a Magyar Irodalmi Emlékházak Egyesülete, a Nemzeti Örökség Intézete, a Magyarországi Tájházak és Szabadtéri Múzeumok Szövetsége, valamint a Magyar Vidéki Múzeumok Szövetsége nyújt.
Az intézmény 2004-ben és 2010-ben elnyerte „Év múzeuma”, 2007-ben és 2023-ban az „Év Tájháza” kitüntéseket. A szakma „Vendégbarát Múzeum” és „Közösségi Múzeum” címmel is elismerte. 2023-ban „Az Év Kiállítása”, 2024-ben „Az Év Emlékhelye” és „Az Év Múzeuma jelöltje” lett. 

2. Szakmai és tárgyi feltételek
	A munkatársak szakképesítése és az intézményi struktúra összhangban van. A múzeum státusza 10 fő, jelenleg 9 fő látja el a feladatokat egyszerre öt telephelyen, hétvégi és ünnepnapi nyitvatartással, a rendezvények alkalmával maximális dolgozói létszámmal. Múzeumvezetőként magyar nyelv és irodalom szakos tanári diplomával, néprajz szakos bölcsész diplomával rendelkezem, a történelemtudományok (néprajz) doktora vagyok. A múzeumpedagógus végzi az adminisztrációs, a munkaügyi és a pénzügyi feladatokat is. Az okleveles gyűjteménykezelő a saját területén kívül múzeumpedagógiai foglalkozásokat is tart, fogadja a látogatókat, rendezvények alkalmával biztosítja a hangosítást, részt vesz a múzeumpedagógiai foglalkozásokon használt eszközök és segédletek elkészítésében.  A közönségkapcsolatokért felelős munkatársak a látogatókat fogadják, tárlatot vezetnek és részt vesznek a foglalkozások kidolgozásában, előkészítésében és lebonyolításában. Takarító jelenleg nincs a saját állományában.  
	Az időszaki kiállítások megvalósításában, csoportok fogadásában, tárlatvezetésben, rendezvények szervezésében és lebonyolításában, kiállítási anyag és egyéb kellékek, eszközök szállításában minden munkatárs részt vesz, még a szabadnapja terhére is. Ennek későbbi kiadására a jelenlegi dolgozói létszám mellett nincsen lehetőség. Az intézmény munkaidőkerettel is dolgozik, ami azt jelenti, hogy megbízási szerződéssel két nyugdíjas pedagógust és egy fiatal egyetemistát alkalmazunk a hétvégi nyitvatartási időre, a tavaszi megnövekedett forgalom idejére, illetve azokra a napokra, amikor előzetes bejelentkezés alapján több csoport érkezik egyszerre. Szintén besegítenek a múzeumban dolgozók a János Vitéz Látogatóközpontban dolgozó kollégáknak akkor, ha nagyobb létszámú csoport érkezik. 
	Kommunikációhoz, marketinghez, illetve az informatikához és a digitalizáláshoz értő szakemberrel intézményünk nem rendelkezik. Ekkora létszámmal nagyon nehéz az évi átlagosan harminc rendezvényt lebonyolítani, így a dolgozói létszám emelésére feltétlenül szükség van. Az önkéntes hálózat kiépítése régen megkezdődött, jelenleg őket tudjuk mozgósítani egy-egy aktuális program megvalósításához, de múzeumi szakmai munkát az önkéntesek nem végeznek. 
	A múzeum infrastrukturális háttere – a raktár kivételével – jelenleg megfelelő. A rendelkezésre álló korszerű tömörraktár megtelt, a grafikai szekrények tele vannak, a nagyobb néprajzi tárgyak felajánlását (szövőszék, bútor) minden esetben vissza kell utasítanunk. Az állagmegóváshoz és az állományvédelmi feladatok ellátására rendelkezésre állnak a megfelelő eszközök, mérőműszerek, levegőszűrő- és tisztító berendezések. Ebben az évben sikerült megoldani a kiállítóterek és raktárak fényvédelmét. 

3.  A múzeum szakmai és közművelődési feladatai   
	
	A múzeum feladata nem csupán a gyűjteményi anyag gyarapításából, feldolgozásából, raktározásából és bemutatásából áll, illetve jóval több, mint a kiállítások puszta bemutatása. Jelenünk megváltozott látogatói igényeihez igazodva egyre nagyobb hangsúlyt kell fektetnünk a fiatal generáció élményszerű ismeretszerzésére, múzeumpedagógiai foglalkozásokra, táborok és hagyományőrző rendezvények tartására. Fontos, hogy a múzeum közösségi térként bárki számára elérhető legyen, és a helyi nemzetiség identitásápolási törekvéseiből is aktív részt vállaljon. A nonformális és informális tanulás, valamint a kultúra közvetítése és átadása szintén fontos feladat. Intézményünk múzeumandragógiai feladatokat is ellát. Ezt a tevékenységet a későbbiekben szeretnénk erősíteni, ám erre csak a rendezvények csökkentésével lesz lehetőség.
	Az utóbbi néhány évben a közgyűjtemények, így a mi múzeumunk feladatrendszere jelentősen átalakult. A szemünk előtt zajlik az a változás, amely a korábbi gyűjtés – raktározás – bemutatás hármas feladatköre mellé újabbakat jelöl ki, és jóval nagyobb terhet ró az intézményekre.  A múzeum már nemcsak „hiteles hely”, nemcsak a tudás átadásának, bővítésének helyszíne, nemcsak időkapszula, hanem a társadalmi változások lenyomata, amely nyitottan és érzékenyen reagál a rajta kívül zajló folyamatokra. A múzeum feladata, hogy a gyűjteményein keresztül reflektáljon, értelmezze a kulturális és társadalmi jelenségeket, ugyanakkor a tárgyi emlékek mellett megőrizze és továbbadja a hagyományokat, ünnepeket, rítusokat, összességében a szellemi örökséget. A közgyűjtemény szorosan együttműködik a fenntartó közösséggel, más múzeumokkal, oktatási intézményekkel, civil szervezetekkel annak érdekében, hogy élményt, tapasztalatot és kulturált időtöltést biztosítson a korábban perifériára szorult látogatói célcsoportok számára is. Közösségi térként működve a profilba illő tematikus programokat, előadásokat, kiállításokat szervez, ahol azonos érdeklődésű emberek találkozhatnak, és többlet információhoz juthatnak; lehetőséget biztosítanak a helyi közösségek, nemzetiségi csoportok identitásának megőrzésére és kinyilvánítására. Emellett az is fontos, hogy szolgáltató intézményként biztosítsa a fogyatékkal élők, családok, kisgyermekesek számára a kényelmi szempontokat, így a fizikai és érzékszervi akadálymentesítést, kávézót, pihenőhelyet, múzeumi boltot, kávézót.
	A múzeumok gyakran hívják föl a figyelmet az olyan, egész társadalmunkat érintő kérdésekre, mint a klímaváltozás, fenntarthatóság, ember és természet viszonya (Beporzók Napja), járványhelyzet, társadalmi összefogás (Közösségek Hete), gazdasági válság. 
 	Feltehetjük a kérdést, hogy miért van szükség a múzeumokra. A nemzetközi muzeológia erre a következő válaszokat adja: a szellemi és tárgyi örökség védelme, a kontextualizálás lehetősége, a tér nyilvánossá tétele, a gazdasági szempontok, a látogatók boldogabbá és okosabbá tétele a múzeumban megszerezhető élmények által.  
	A fenti sokrétű feladatnak csak úgy lehet megfelelni, ha az intézmény és annak dolgozói nyitottan, kreatívan, minden helyzetben a megoldást keresve végzik munkájukat. Ez a szemléletváltás a Petőfi Szülőház és Emlékmúzeumban lezajlott, sokszorosára emelkedett a múzeumpedagógiai és kézműves foglalkozások száma, szoros az együttműködés az oktatási intézményekkel, a múzeum körül olyan „holdudvar” alakult ki önkéntesekből, akik aktív segítsége nélkül a rendezvények nem tudnák elérni a jelenlegi színvonalat. Gyűjteményünkből és a múzeum profiljából kifolyólag a társadalmi szerepvállalás a fenntarthatóság területén van jelen. A kiállítások létrehozásánál és a rendezvények esetében a műanyag kerülése, a fenntartható forrásból származó alapanyagok beszerzése, a csomagolóanyag újrahasznosítása, a helyi alapanyagok használata, stb. figyelembe vételével.


4. A 2025-ös beszámoló óta megvalósult programok, rendezvények 

2025. augusztus 18. Megemlékezés ifj. Petrovics/Petőfi István születésének 200. évfordulójáról
Múzeumunk fontosnak tartja, hogy ne csak Petőfi Sándorról, hanem a hozzá szorosan kapcsolódó személyek kerek évfordulójáról is megemlékezzen. A költő testvére, Petrovics István 1825-ben született, így bicentenáriumán a szülőház udvarán emlékeztünk rá. Supka Éva Petrovics István verseket szavalva mutatta be, hogy a költői tehetséget Petőfi öccse is magáénak tudhatta. István életéről, a testvéréhez fűződő viszonyáról Kontra Beáta, a múzeum munkatársa tartott alapos, szemléletes előadást.
A programot egyszerű kínálás és kötetlen beszélgetés zárta.


2025. szeptember 12. Szendrey Júlia-emléknap
A Petőfi-emlékév óta tartunk Szendrey Júlia-emléknapokat a szülőház udvarán megismerkedésük és házasságkötésük évfordulóján, szeptember 8-án, vagy ahhoz nagyon közeli napon.
Ebben az évben az általános iskolásoknak tartott a koltói sombokrok alatt rendhagyó irodalomórát Dr. Gyimesi Emese irodalom- és társadalomtörténész, Szendrey-kutató „Szabadnak kell a költőnek lenni, mint a gondolat" Szenvedély, hírnév és költőszerep a reformkorban címmel. 16 órakor főhajtással emlékeztünk Petőfi hitvesének egész alakos szobránál, majd Szendrey Júlia és Petőfi Sándor szerelmi szabadságharca című könyvét mutatta be Dr. Gyimesi Emese. A kötet megvásárlására és dedikálására is volt lehetőség.  Estébe hajlóan került sor az Ezerszer Júlia című zenés irodalmi összeállításra Dezső Dóra versmondó és Szűcs Miklós népdalénekes előadásában.

2025. szeptember 16. Megemlékezés Dr. Fél Edit néprajtkutató születésének 115. évfordulója alkalmából 
Dr. Fél Edit világhírű néprajzkutatóra emlékeztünk születésének 115. évfordulóján. A rendezvény kiskőrösi születésű kandidátus sírjánál vette kezdetét az evangélikus temetőben. Turán István helytörténész tartott előadást a Fél családról, majd Kiskőrös Város Önkormányzatával, a Petőfi Sándor Városi Könyvtárral és a Krámer Alapítvánnyal közös koszorúzásra került sor. Erre az alkalomra Krámer Iván közbenjárására az Önkormányzat felújíttatta Fél Edit síremlékét. 
A rendezvény Fél Edit tiszteletére elhangzott előadásokkal folytatódott az emlékmúzeum galériáján. Köszöntőt Mondott Domonyi László polgármester és Jámbor Dénes, Átány község polgármestere. Ritterné Rohoska Zsuzsanna mutatta be Fél Edit életútját, Szabados Anna Fél Edit Petőfi Sándor Városi Könyvtárban lévő könyvészeti hagyatékáról beszélt. Én Fél Edit, a néprajztudomány úttörője címmel tartottam előadást.
Ezt követően a Petőfi Sándor Városi Könyvtárban nyílt kiállítás Fél Edit hagyatékából. A jelenlévőket Szabados Anna, a könyvtár igazgatója köszöntötte.
A megemlékezés a könyvtár bejáratánál lévő emléktábla koszorúzásával ért véget.




2025. október 2-4. Identitás és kultusz. Tájházak és Szabadtéri Múzeumok Konferenciája 
	A kiskőrösi Szlovák Tájház 2023-ban nyerte el másodszorra Az Év Tájháza kitüntető címet, ezzel eddig az egyetlen olyan magyarországi tájház, amelyet duplán díjazott a szakma ezzel a díjjal. Nagy megtiszteltetés, hogy a Tájházszövetség Kiskőröst választotta az országos szakmai konferencia helyszínéül, múzeumunk házigazdaként a társszervezői feladatokat látta el. 
	A rendezvény október 2-án, csütörtökön kezdődött, a vendégeket a Szlovák Tájházban fogadtuk. A regisztráció után szakmai tárlatvezetéssel mindenki megismerhette a tájház kiállítását, majd a Szivárvány Szlovák Táncegyüttes mutatta be a Kiskőrösi táncok című koreográfiáját. Barkóczi Jánosné bemutató keretében ismertette az egyedülálló kiskőrösi szlovák viseletet. A résztvevőket disznótoros hidegtállal, illetve helyben sütött hólabdával és kenyérlángossal kínáltuk. A vacsorára és a kötetlen, baráti beszélgetésre a Hotel Vinumban került sor.
	Október 3-án pénteken zajlottak a tudományos előadások, melynek helyszíne a Hotel Vinum Wellness és Konferencia volt. A konferencia az Identitás és kultusz címet viselte, ebben a témában hangzottak el előadások. Megtisztelte a rendezvényt Závogyán Magdolna kultúráért felelős államtitkár, aki bejelentette, hogy indul a Kós Károly Program a tájházi rendezvények támogatására. Domonyi László, Kiskőrös Város polgármestere köszöntője után Dr. Bereczki Ibolya, a Tájházak és Szabadtéri Múzeumok Szövetsége elnöke, majd Vedelek Norbert, a Bács-Kiskun Megyei Közgyűlés elnöke is köszöntötte a jelenlévőket, majd sor került az „Az Év Tájháza 2025” díj átadására.
	Hét előadás hangzott el, amelyek az alábbi címet viselték: Závogyán Magdolna: „A nemzeti emlékezet tere – kultuszhelyek és tájházak szerepe az identitás megőrzésében”; Dr. Bereczki Ibolya: „Az emlékezet tere: tájház mint kultuszhely”; Nagyné Dr. Batári Zsuzsanna: „Emlékezet újramesélve – kultuszformálás az élményalapú tájházakban” (Élő interpretációk, történeti performanszok, gamifikáció, VR, storytelling a néprajzi örökségben.) Prikler Szilvia Beatrix: „Mit mesél a kiállítás? – Hogyan formálja a tájházi kiállítás témája az önazonosságunkat”; Dr. Filus Erika: „Kiskőrös – egy város, kettős örökség: a nemzeti és nemzetiségi identitás találkozása”; Bachmann Katalin: „Vándorló kultusz – diaszpóraidentitás és a származási hely szerepe. Hazatalálás tárgyakon és emléken keresztül;”A kultusz hétköznapjai – tájházak a lokális ünnepek és hagyományok szolgálatában” (Farsang, betlehemezés, búcsú… – mint helyi közösségi ünnep és emlékezetgyakorlás.)
A hozzászólások és az ebéd után a Petőfi Szülőház és Emlékmúzeum kiállításainak megtekintésével folytatódott a nap. A résztvevő szakemberek szakmai tárlatvezetéssel behatóan megismerték a Költőnek szült anyám, a 7 év, illetve a Hajdanán – Kedysi című tárlatokat, illetve a néprajzi és képzőművészeti látványtárat.
	A Vinumban Tájházi jógyakorlatok – az elmúlt év legsikeresebb fejlesztései címmel rövidebb prezentációk következtek, a napot zárszó és vacsora zárta.
	Szombaton került sor a szakmai tanulmányi útra, melynek keretében ellátogattunk Kiskunhalasra a Csipkeházba, és megtekintettük a kiskunmajsai, a tiszaugi, illetve a csongrádi tájházat.


2025. október 6. Megemlékezés az aradi vértanúk halálának 176. évfordulójáról 
	A rendezvény a hagyományoknak megfelelően az aradi falnál vette kezdetét, ahol a KSZC Kiskőrösi Wattay Technikum diákjai adtak emlékműsort Májer-Gubán Dóra Rita és Kardos Bence történelemtanárok vezetésével. Az ünnepi beszédet Pelyach István történész tartotta. A virágok, gyertyák elhelyezése után a néprajzi látványtárban folytatódott a rendezvény, ahol Három vászon, egy találkozás – a Thorma-trilógia együtt címmel tartott vetített előadást Kocsis Zsuzsanna, a Thorma János Múzeum igazgatója. A program Kollarics Gábor - Pelyach István: Thorma-trilógia című kötetének bemutatójával folytatódott, Pelyach István szerzővel Krámer Iván történész beszélgetett.


2025. október 17. Megemlékezés a Petőfi-szülőház megnyitásának 145., Jókai Mór születésének 200. évfordulója alkalmából 
	A szülőház megnyitásának évfordulója csak az utóbbi néhány évben került be a múzeum állandó rendezvényei közé. Idén összekapcsoltuk a Jókai 200 Emlékévvel, és együtt ünnepeltük a két jeles dátumot. A rendezvény 10 órakor kezdődött Bánföldi Szilárd színművész szavalatával, majd a jelenlévőket Domonyi László, Kiskőrös polgármestere, Keszegh Béla, Révkomárom (Komárno, Szlovákia) polgármestere és Dr. Bóka István, Balatonfüred polgármestere köszöntötte.	
	Ezt követően Dr. Praznovszky Mihály irodalomtörténész: Petőfi Sándor és Jókai Mór barátsága címmel, Millisits Máté művelődéstörténész, művészettörténész: Jókai Mór, a kultúraszervező címmel tartott előadást. Ekkor mutattuk be Az emlékezetes hajlék című kiadványt, amelyben Dr. Praznovszky Mihály irodalomtörténész Jókai 1880-as kiskőrösi látogatását és a szülőház megnyitásának történetét dolgozta fel. A füzetet Krámer Iván történész, gyűjtő mutatta be. Az előadások között Suba Marcell: Petőfi-rapszódia című önálló szerzeményét hallhattuk.
	A program a főtéren folytatódott, ahol Tóth Péter Lóránt versvándor előadta Jókai Mór 1880. október 17-én Kiskőrösön elhangzott beszédét, megkoszorúztuk a szülőházat és lelepleztük a Tóth Dávid szobrászművész által készített emléktáblát. Szavalat után Kutas László Kossuth-díjas szobrászművész Jókai-szobra előtt ért véget a rendezvény.
	A megemlékezés és az emléktábla a Miniszterelnökséghez benyújtott pályázatból valósult meg.

2025. október 31. Temetőkerti séta 
Szép hagyomány, hogy a múzeum dolgozói és a csatlakozó érdeklődők mindenszentek napjához kapcsolódva felkeresi az evangélikus temetőben a Petőfihez kapcsolódó sírokat. Turán István helytörténész minden sírnál mondott egy-két gondolataot, majd virágot és mécsest helyeztünk el tiszteletünk jeléül.
Az idei sétán felmerült, hogy egy füzet formájában is fontos lenne megemlékezni a fenti személyekről, így a kiadványt beterveztük a 2026-os múzeumi költségvetésbe.


2025. december 31.-2026. január 1. Petőfi-szilveszter 
	Petőfi Sándor születésnapján ismét tartalmas programot sikerült összeállítani. A rendezvény 14 órakor kezdődött a múzeum galériáján a sorszámozott Petőfi-kötetek átadásával a költővel azonos napon született egyévesek részére. A szülőket és a kisgyermekeket Domonyi László polgármester köszöntötte.
Szilveszteri programunkon idén nemcsak Petőfi Sándorról, hanem Jókai Mór születésének 200. évfordulójáról is megemlékeztünk. A Nagy Mesemondó 145 éve, 1880-ban nyitotta meg Petőfi Sándor szülőházát, így neki is köszönhető, hogy ma is áll az emlékezetes hajlék. Jókai Mór születésnapján, 2025. február 18-án az Országos Petőfi Sándor Társaság, Kiskőrös Város Önkormányzata, a Petőfi Szülőház és Emlékmúzeum, valamint a Petőfi Szülőház Múzeumi és Művészeti Alapítvány „Petőfi és Jókai” címmel meghívásos képzőművészeti pályázatot hirdetett kortárs grafikusok, grafikával intenzíven foglalkozó képzőművészek számára. A kiírás szerint a pályaművek tartalmában megjelenhet kettejük barátsága, az 1848. március 15-i forradalomban betöltött szerepük, a szülőház megnyitása és a barátsághoz kapcsolható egyéb témák. A pályázati kiírásra 33 alkotás érkezett. Ezekből Dr. Feledy Balázs művészettörténész, művészeti író és Dr. Váraljai Anna művészettörténész 27 alkotást zsűrizett be. A zsűri díjazta az alkotásokat, első, megosztott második, harmadik díjat, illetve különdíjat ítélt oda. A díjakat Dr. Feledy Balázst, Kispálné dr. Lucza Ilonát, Domonyi Lászlót és Barkóczi Ferenc adta át.  A tárlatot Dr. Feledy Balázs művészettörténész, művészeti író nyitotta meg.
Sajnos még 200 év után is felmerül az a – véleményünk szerint eldöntött, megválaszolt – kérdés, hogy biztosan Kiskőrösön született-e Petőfi Sándor. Ebből kiindulva és azzal a szándékkal, hogy immár sokadjára tiszta vizet öntünk a pohárba, múzeumunk munkatársa, Kontra Beáta összeállított egy forráskiadványt „Itt ringott hát egykor az a bölcső…címmel, amiben összegyűjtötte és röviden magyarázta azokat az írott forrásokat, dokumentumokat, amelyek Petőfi Sándor kiskőrösi születését igazolják. A füzethez E. Csorba Csilla irodalomtörténész írta a bevezető tanulmányt. Szakmai támogatást Krámer Iván és Turán István történészek és Dr. Gyimesi Emese irodalomtörténész nyújtott. A kiadvány a Múzeumi Füzetek sorozat első tagjaként jelent meg. A szilveszter keretében a szerző, Kontra Beáta ismertette a munkáját. 
	A szülőház előtti megemlékezésre 16 órakor került sor. Háló Gyula költő szavalata után Domonyi László polgármester köszöntője és serleges fogadalomtétele következett, az ünnepi szónok Vedelek Norbert, a Bács-Kiskun Vármegyei Közgyűlés elnöke volt. A megemlékezés végén Háló Gyula Jókai Mór: Legyen úgy című versét szavalta el, majd a főhajtás következett.
	Arató Lóránd evangélikus igazgató lelkész évzáró áldásával és az eredeti keresztelési anyakönyv megtekintésével folytatódott a program az evangélikus templomban.
	Jókai Mór iránti tiszteletünk jeléül idén a Szilveszter Társulat is neki szentelte az előadást. Egyforma szívvel – Zenés játék egy felvonásban címmel a társulat tagjaihoz Káli Gábor Európa-hírű karmester, Csővári Csilla énekművész és Suba Marcell zongorista, fiatal zeneszerző is csatlakozott. Az előadást Supka Éva rendezte.
	A vacsora helyszíne a Hagyományok Háza volt, ahol a reformkor nagyjainak kedvenc ételei mellett mindenki megkóstolhatta azt a menüsort, amivel a kiskőrösiek várták Jókai Mórt 1880-ban. A tortára Tóth Dávid Jókai-emléktáblájának fotója került, a jó hangulatról a Szamba Zenekar gondoskodott.

		



2026 január Petőfi-kötetek eljuttatása az egyévesek részére
	2002 óta az egyik legszebb polgármesteri serleges fogadalom alapján ezek a szerencsés gyermekek Petőfi Sándor összes költeményei című kötetet kapnak Kiskőrös Várostól ajándékba. Ez óriási vállalás, a kultuszápolás egyik kiemelkedő mozzanata. A múzeum munkatársai január hónapban eljuttatták a kisgyermek számára a névre szóló, sorszámozott, emléklappal ellátott versesköteteket.

2026. január 8. Viseletfotózás
	A Szlovák Tájház adott helyet a Szivárvány Szlovák Táncegyüttes viseletfotózásának, melynek keretében téli öltözetegyütteseket vettek föl a táncosok, és a dokumentálás idényével Csatai Ede készített fotókat. A képek bekerültek a tájház fotótárába.

2026. január 22. Magyar Kultúra Napja 
A rendezvény ismét több intézmény összefogásával valósult meg. Múzeumunk Tóth Péter Lóránt versvándor előadásával csatlakozott, amelyet a nagy érdeklődésre való tekintettel a Petőfi Sándor Művelődési Központ színháztermében rendeztünk meg. A köszöntőt Kontra Beáta, a múzeum munkatásra mondta.

2026. március 6. Kerényi Ferenc-emléknap
Kerényi Ferenc Petőfi-kutató születésnapján évről-évre összegyűlnek tisztelői, barátai, tanítványai a múzeumban. Az idei mottó: Mi közünk hozzá? Petőfi, Arany, Jókai és a többi nagyok a 21. században volt. 
Dr. habil. Fűzfa Balázs egyetemi docens Szabadság, szereTem. Petőfi modernsége címmel tartott vetített előadást, majd kerekasztal beszélgetésre került sor Hogyan és "ki viszi át" a múlt (nemzeti) kulturális értékeit a legújabb generációk világába? Irodalomkutatás és irodalomtanítás címmel. A beszélgetést Dr. Sirató Ildikó egyetemi docens vezette, partnerei 
Maczelka Mária, a KEVI irodalom szakos pedagógusa és Dr. habil. Fűzfa Balázs egyetemi docens voltak. A rendezvény végén koszorút helyeztünk el Dr. Kerényi Ferenc emléktáblájánál.
 
2026. február 3. bőrműves workshop
	Első alkalommal adott otthont a múzeum Krizsán György bőrművesnek, hogy előadást és kézműves foglalkozást tartson felnőtteknek a bőr felhasználásáról. A néprajzi látványtárban a résztvevők megismerkedtek a bőrművesség szerszámaival, a bőrtípusokkal, és egyszerű ajándéktárgyat készítettek.

2026. február 25. bőrműves workshop II.
	Szintén Krizsán György tartott bőrműves workshopot felnőttek részére a néprajzi látványtárban. Ezen az alkalmon a bőrfestés volt a téma.

2026. március 19. Víz világnapja 
A múzeum elkötelezett a zöld múzeummá válás iránt, így 2024-től kezdve számos olyan program valósult meg a Szlovák Tájházban, ami a környezeti fenntarthatóságot népszerűsíti, az óvodás korosztályt és a kisiskolásokat bevonva ad olyan stratégiákat és tudást, amelyekkel könnyebben szembe tudnak nézni a globális környezeti problémákkal. Előzetesen együttműködési megállapodást kötöttünk a Kiskőrösi Óvodák Szücsi Óvodájával, így ezekre a rendezvényekre az egész óvoda, kb. 50 kisgyermek érkezik a későbbiekben is.
A Víz világnapjához kapcsolódva több állomásos foglalkozást szerveztünk a gyerekeknek, a múzeumi kollégák által készített segédanyagok által megtanulták a víz körforgását, horgászhattak fateknőből, vízzel kapcsolatos mondókákat tanulhattak, vízen járhattak és egyéb ügyességi játékokban vehettek részt. Megnézték, hogy hogyan történik az esővíz összegyűjtése a tájházban.

2026. március 24-25. Húsvét
	A jeles napokhoz kapcsolódva Rózsavizes húsvét napját jöttem ma kívánni! címmel tartottunk két napon keresztül tematikus húsvéti foglalkozásokat a Szlovák Tájházban. A programokra összesen hét osztály érkezett a KEVI Petőfi Sándor és a Bem József Általános Iskolából.

2026. március 27.
	Múzeumunk ebben az évben is helyszínt biztosított a KEVI Művészetek Hete rendezvénysorozat szavalóversenyéhez, kiállítás-megnyitójának és a hetet záró gálának. A szavalóverseny zsűrizésén én magam is részt vettem.

2026. április 10. Költészet Napja 
A Versmaraton idén is Boldoczki Sándorné és Boldoczki Sándor közreműködésével valósult meg. Általános és középiskolai osztályok, napközis csoportok, óvodások érkeztek szavalni, verset felolvasni. Este 10 óráig több száz résztvevőtől több száz vers hangzott el. Idén József Attila és Petőfi Sándor költeményei mellett a 250 éve született Berzsenyi Dániel versei hangoztak el.

2026. április. 25. Tájházak és Szabadtéri Múzeumok Napja, Népviselet Napja 
	A kiskőrösi Szlovák Tájház évek óta kiemelt programként kezeli a Tájházak és Szabadtéri Múzeumok Napját és a Népviselet Napját. Nálunk nem kapunyitó rendezvényről van szó, hiszen tájházunk egész évben látogatható, hanem egy olyan alkalomról, amely bemutatja a kiskőrösi szlovákság színes viselet-, tánc-, és népdalkincsét, a helyi gasztronómiai jellemzőket, a Szent György-naphoz kapcsolódó népszokásokat, és ahol a vendégek, családok autentikus környezetben közösen tölthetnek el egy napot.
	Idén a korábbiaknál gazdagabb programmal készültünk, hiszen számítottunk a Kós Károly Program támogatására. Rendkívüli módon csalódtunk abban, hogy nem kaptunk értesítést és nem érkezett meg a forrás sem. Mivel a program szervezését már hónapokkal korábban megkezdtük, felkértük az előadókat, résztvevőket, elkészültek a maghívók és a plakátok, elindítottuk a kommunikációt is, így nem volt lehetőség, és nem is akartuk elhagyni az egyes programelemeket. A rendezvényt így saját múzeumi költségvetésből, a későbbi rendezvények kárára valósítottuk meg.
	Ebben az évben a kékfestő tematika köré szerveztük a programot, ami 10 órakor vette kezdetét a Petőfi Szülőház és Emlékmúzeum emeleti galériáján. Kék-fehérre hangolva. A kékfestés kezdeteitől napjainkig címmel nyílt impozáns tárlat az egyik legfontosabb mesterségről. A kiállítás kurátora Dr. Király Katalin, a Magyarországi Szlovákok Kulturális Intézete – Legatum Kulturális Örökség Osztály vezetője volt, aki egyben a tárlatot is megnyitotta. Az összeállítás falszövegei megismertetik a kékfestéshez használatos alapanyagokat, a munkamenetet, az eszközkészletet, történeti áttekintést ad és kitér arra, hogy hogyan épült be a kékfestő kelme a magyarországi szlovák viseletes területeken az öltözködési rendszerbe. Ünnepi, félünnepi, gyászviseletbe öltöztetett bábuk szemléltették az egyes vidékeken kedvelt árnyalatokat, mintákat, díszítéseket.  A kiskőrösi félünneplő és köznapi öltözetek három bábun jelentek meg. Lényeges eleme volt a tárlatnak, hogy nem csupán a múlttal foglalkozott, hanem bemutatta, hogy ez az alapanyag könnyen beilleszthető korunk modern öltözködéskultúrájába, és változatos módon jelenhet meg a legkülönfélébb használati tárgyak (táska, nyaklánc, kendő, sál, szoknya, nadrág, terítő, könyvjelző, stb.) alapanyagaként.
	A kiállítás-megnyitó után a Szlovák Tájházban folytatódott a rendezvény, ahol a Kiskőrösi Szlovák Nemzetiségi Népdalkör és Citerazenekar szlovák és magyar nyelvű dalcsokrai alapozták meg a hangulatot. A népdalkör tagjai kiskőrösi nagyünneplő öltözékeket viseltek, kinyilvánítva ezzel a szlovák etnikumhoz való ragaszkodásukat. Ezt követően a Kiskőrösi Óvodák Szücsi és Batthyány Óvodájába járó gyerekek adtak elő szlovák-magyar nyelvű játékfűzést. A kis műsort a Szivárvány Szlovák Táncegyüttes egyik tagja, Szujer Ibolya Klaudia állította össze és tanította meg a gyerekeknek, hiszen nem titkolt szándék, hogy szeretnénk kinevelni a felnőtt tánccsoport utánpótlását. Az óvodások után ismét a felnőttek következtek, szlovák dallamokra énekeltek és táncoltak a Szivárvány Szlovák Táncegyüttes tagjai. A táncosok kiskőrösi félünneplő öltözéket viseltek, ami lehetőséget adott arra, hogy állandó segítőnk, Barkóczi Jánosné Ica néni bemutassa a kékfestő helyi felhasználását
	A kulturális program az Eszterhéj Zenekar koncertjével folytatódott, ami a Szent György-napi szokások interaktív, a gyerekek részvételére építő bemutatása mellett élőszavas mesemondást, hangszerbemutatót és több tájegység énekkincsét is magába foglalta. A kézműves udvarban nemezelés, kékfestő virág, kékfestő nyaklánc- és kincsesdoboz készítés várta a családokat. Közben mindenki megsimogatta a nyulakat, játszhatott az egyszerű, népi játékokkal, és megkóstolhatta a kemencében készült kenyérlángost is.
	Jó volt látni, hogy 250-300 fő látogatott el a tájházunkba, hogy ismét életre kelt a porta, és sokan megnézték a tájház állandó kiállítását is. Ismét sikerült egy színes, több korosztály számára is tartalmas időtöltést biztosító, ingyenes rendezvényt szervezni, amelyen javarészt a helyi családok és közösségek vettek részt, de a délután folyamán vidékről érkező vendégeink is voltak. Ismét számíthattunk a helyi hagyományőrző közösségekre, a múzeumi önkéntesekre és a lelkes múzeumi munkatársak munkájára. A közösségi oldalakon egész nap tudósítottunk a rendezvényről fotók és rövid videók formájában. A rendezvény után több napon keresztül adtuk közre a profi fotós, Csatai Ede által készült képeket.
	
2026. április 30. Közösségek Hete 
Intézményünk a könyvtárral, a művelődési központtal és az Úttörténeti Múzeummal összefogva második alkalommal vett részt a Közösségek Hete országos rendezvénysorozaton.  
Nem fér a kertedbe? címmel növény csereberét hirdettünk a főtéren a sátor alá, ahova bárki elhozhatta megunt, túl nagyra nőtt szobanövényeit és elcserélhette egy megfelelőbbre. Rengeteg hagyományos, kerti virág palántája, zöldég- és fűszernövény palánta cserélt gazdát. Ba Iréntől több cserép dísznövényt kaptuk. A tavalyinál lényegesen többen vettek az eseményen. 


2026. május 7. Madarak és Fák Napja 
Évek óta hagyomány, hogy a Kiskőrösi Óvodák Szücsi Óvodája a Szlovák Tájházban ünnepli a Madarak és fák napját. A május 10-i emléknaphoz kapcsolódva minden alkalommal olyan foglalkozáson vesznek részt a gyermekek, amelyek felhívják a figyelmet a természeti környezünk értékeire, annak védelmére, érzékenyíti és sok új ismerettel gazdagítja a résztvevőket.
A tájház munkatársai idén is változatos programmal készültet az óvodások számára. Közösen megismerkedtek a madárórával, beszélgettek a legismertebb, saját környezetünkben is fellelhető madarakról, apró gólyafészket készítettek, színeztek, festettek, és persze sokat szaladtak és nevettek.
Mint minden éveben, a gyermekek most is megnézték, hogy az általuk ültetett almafa hogyan fejlődik.

2026. május 9. Emlékhelyek Napja 
Múzeumunk 2021 óta Történelmi Emlékhely, így azóta csatlakozunk a Nemzeti Örökség Intézete által szervezett Emlékhelyek Napjához. Ezeknek a rendezvényeknek az a célja, hogy felhívják a figyelmet a nemzeti és történelmi emlékhelyek fontosságára, történelmi múltunk fontos állomásaira. Az emlékhelyek ez alkalomból vezetett sétákkal, hagyományőrző bemutatókkal, valamint kézműves és ismeretterjesztő foglalkozásokkal várták az érdeklődőket. 
	Kiskőrösön a a múzeum legújabb kiadványának bemutatójával kezdődött a program délelőtt 10 órakor. Tavaly a temetői séta alkalmából merült fel az ötlet, hogy érdemes lenne a temetőben nyugvó, Petőfihez kapcsolódó személyekről külön kiadvánnyal emlékezni. Fontos előzmény volt, hogy a Petőfi 200 Emlékévre Krámer Iván közbenjárásával Kiskőrös Város Önkormányzata valamennyi síremléket védetté nyilvánított és felújított. 
	Kiss László helytörténész Séta a Kiskőrösi Evangélikus Temetőben címmel összeállította a kiadványt, amely a Múzeumi Füzetek sorozat második tagjaként jelent meg. A helytörténész ismertette a fontos személyen életútját, a Petrovics családhoz fűződő kapcsolatát, valamint a Petőfi-kultuszban betöltött szerepét. 
	A bemutató után Krámer Iván történész, gyűjtő tartott előadást Petőfi Sándor életéről és munkásságáról. 

2026. május 16. Városalapítók Napja és Országos Rétesfesztivál
	A Városalapítók Napjához időszaki kiállítással csatlakozott a múzeumunk. Nagy megtiszteltetés volt számunkra, hogy Budai Tibor grafikusművész Kiskőrösön rendezte meg a jubileumi, 80. születésnapját ünneplő tárlatát Akinek a rajz az élete címmel. A tárlatot Kispálné dr. Lucza Ilona, az Országos Petőfi Sándor Társaság elnöke, a múzeum nyugalmazott igazgatója nyitotta meg, Vivaldi Négy Évszak című zeneművének egy tételét Kószó Rebeka, a SZÓ-LA-M Alapfokú Művészeti Iskola művésztanára adta elő hegedűn. 
	Művész Úr grafikasorozatot adományozott a múzeum kortárs képzőművészeti gyűjteményébe, a zeneiskolának pedig a Himnusz, Szózat, Nemzeti dal című alkotásait adta ajándékba. Nagy örömöt szerzett a tombolán kisorsolt három eredeti alkotás is.

2026. május 20-21. Mi van ma, mi van ma 
	Ismét népszerű volt a pünkösdhöz kapcsolódó múzeumpedagógiai foglalkozássorozat a Szlovák Tájházban. Két nap alatt összesen nyolc osztály érkezett a KEVI Petőfi Sándor Általános Iskolából és a Bem József Általános Iskolából. A múzeum munkatársai mindegyik osztálynak elmondták a pünkösd vallási és profán vonatkozásait, majd a gyerekek pünkösdi foglalkozáson vettek részt.

2026. június 20. Múzeumok éjszakája 
	Hagyomány szerint az Úttörténeti Múzeummal közösen szerveztük a Múzeumok Éjszakáját. Intézményünk egy könyvbemutatóval egybekötött felolvasószínházi előadást rendezett, ahol Szabó Zoltán Attila szerző mutatta be 21. század-21 női sors című kötetét, és „Egy nő több, mint csak asszony” címmel külön megemlékezett Szendrey Júliáról mint nőíróról és kivételes személyiségről. 

2026. július 26. Petőfi-ünnepély, Fehéregyháza
	Kiskőrös delegációja évtizedek óta ellátogat Petőfi halálának helyszínére, az erdélyi Fehéregyházára. Idén Domonyi László, Ba Edit, Barkóczi László, Pohankovics András, Krámer Iván, Rajosné Lapid Eszter és Kontra Beáta rótta le a kegyeletét a szülőváros nevében. Polgármester Úr beszédet mondott, a küldöttség részt vett az Ispán-kútnál és a múzeumkertben a megemlékezésen, az unitárius templomi szertartáson, koszorút helyeztek el a turulmadaras emlékműnél, a Gyárfás-kúriánál és Kányádi Sándor sírjánál.

2026. július 26. Nógrád Megyei Nemzetiségi Találkozó
	A Magyarországi Szlovákok Szövetsége és Nógrád Vármegye Szlovák Nemzetiségi Önkormányzata ismét megszervezte a Nógrád Megyei Nemzetiségi Találkozót, ami a Magyarországi Szlovákok 30. Nemzetiségi Találkozója is egyben. 
	Nagy megtiszteltetés meghívottként részt venni ezen az eseményen. Kiskőröst a Szlovák Nemzetiségi Népdalkör és Citerazenekar, illetve a Szivárvány Szlovák Táncegyüttes, illetve a Kiskőrösi Szlovák Nemzetiségi Önkormányzat tagjai képviselték. A tervek szerint 2027-ben elkészül egy olyan képes, ismeretterjesztő kötet, amelyben valamennyi magyarországi szlovák település viselete megjelenik, és többféle öltözetegyüttes is bemutatásra kerül. A kiskőrösi öltözékek (gyermek, nagylány, legény, asszony, hétköznapi, templomi, gyász, férfi ünneplő, férfi köznapi, téli viselet) összeállítása és szakszerű bemutatása nagyrészt az én feladatom volt.

2026. július 27-31. Tájházi Múzeumi Gyakorlat a Szlovák Tájházban

A Népi Építészeti és Tájház Központ (korábban: Magyarországi Tájházak Központi Igazgatósága) második alkalommal szervezte meg Tájházi Múzeumi Gyakorlatát, amelynek a Kiskőrösi Szlovák Tájház adott otthont. A gyakorlat célja az volt, hogy a néprajz szakos egyetemi hallgatókkal és a tájházak munkatársai megismerjék a szakszerű gyűjteménykezelést és műtárgynyilvántartást, valamint hogy növekedjen a szabályszerű nyilvántartással rendelkező tájházak száma. 
A résztvevők megfelelő munkavédelmi oktatása, illetve a gyakorlat idejére tervezett munkafolyamatok ismertetése után bemutattam a tájházat és felhívtam a figyelmet arra, hogy jövőre ünnepeljük alapításának 50. évfordulóját. 
Az első napot a munkavégzés alapos előkészítésének szenteltük, így a helyszínbejárást követően Prikler Szilvia Beatrix, a Népi Építészeti és Tájház Központ vezetője bemutatta, hogy miként történik a szakszerű műtárgynyilvántartás a tájházakban, és mi mindenre érdemes odafigyelni a munkánk során. Ezt követően Bánáti Balázs, a szentendrei Szabadtéri Néprajzi Múzeum Gyűjteményi Osztályának munkatársa tartott előadást a műtárgyfotózás és a digitalizálás alapjairól.
A felkészítést követően kis csoportokba szerveződve munkához is láttunk: elkezdtük a tisztaszobában, a konyhában, valamint a kamrában elhelyezett, a tájház digitális leltárkönyvében szereplő tárgyak revízióját.  Ez magában foglalta a tárgyak azonosítását, a tárgyleírások javítását, a megadott méretek ellenőrzését, valamint szükség szerint a leltári szám újbóli rögzítését a tárgyakon. Ezzel párhuzamosan elkezdtük a már leellenőrzött tárgyak digitalizációját és elkészültek az első műtárgyfotók.
Gyakorlatunk második napján folytattuk a tájház tisztaszobájának, konyhájának és kamrájának revízióját. Annak érdekében, hogy a résztvevők minél több tárgytípussal megismerkedhessenek, forgórendszert alkalmazva minden nap más helyiségben dolgoztak egy néprajzos muzeológus kolléga mellett. Délutánra befejeztük a konyha revízióját, így megkezdődhetett a hátsó szobában lévő vitrinekben elhelyezett tárgyak átnézése. Mindeközben folyamatosan készültek a tárgyfotók a revízión átesett műtárgyakról. A kisebb méretű tárgyakat a nyitott szín alatt kialakított mobil fotóstúdióban, míg a nagyméretű, nehezen mozgatható bútorokat eredeti helyükön fotóztuk. Este Filus János kertészmérnök borkóstolóval egybekötött előadást tartott, melynek keretében a modern ökológiai borászat és a paraszti szőlőtermesztés kapcsolatáról mesélt. Mindenki megtalálta a számára legkedvesebb ízt, miközben időről időre hangos nevetés töltötte be a tájház udvarát.
A harmadik napon végére értünk a tájház tisztaszobájában, hátsó szobájában és kamrájában lévő tárgyak revíziójának, így kezdetét vette a leltározatlan tárgyak nyilvántartásba vétele, valamint nekiláttunk az istállóban lévő utolsó tárgyak revíziójának is. A leltári szám nélküli darabok nyilvántartásba vételével szépen haladtunk, a nap végére már több mint 70 új tárgy kapott leltári számot.
Mivel Petőfi Sándor szülővárosa adott otthont a gyakorlatnak, a napot Tóth Péter Lóránt versvándor irodalmi estjével zártuk. 
A negyedik napra teljesen befejeződött a revízió, és már csupán néhány tárgy leltározása maradt hátra. A résztvevők délután megnézték a múzeum állandó kiállításait és ellátogattak a János Vitéz Látogatóközpontba. Este a Szivárvány Szlovák Táncegyüttes adott műsort. A táncbemutatót követően Barkóczi Jánosné részletesen bemutatta a szlovák viselet különböző elemeit, ami különösen hasznos volt, hiszen a tájház gyűjteményében számos szlovák ruhadarab található.
Egy hét alatt leltárba vettük a Kiskőrösi Szlovák Tájházban kiállított összes tárgyat, és mindezeket sikeresen digitalizáltuk is. Így négy résztvevővel, a Skanzen négy munkatársával és öt kiskőrösi kollégával az öt nap alatt 365 tárgyat revízióztunk, 121 új műtárgyat vettünk nyilvántartásba, valamint 146 demonstrációs tárgy is a nyilvántartásba került, így összesen 632 tárgy fordult meg a kezünkben, amelyekről kivétel nélkül elkészültek a műtárgyfotók is.
A gyakorlat az ICOM Demhist International Council of Museums - International Committee for Historic House Museums támogatásával, a Népi Építészeti és Tájház Központ és a Petőfi Szülőház és Emlékmúzeum közös szervezésében valósult meg. Kiskőrös Város Önkormányzata a Holland Házban biztosította a résztvevők szállását.





2026. július 31. Megemlékezés Petőfi Sándor halálának évfordulója alkalmából
	Az erdélyi Petőfi-ünnepély után Kiskőrösön is megemlékeztünk Petőfi Sándor halálának 177. évfordulójára. A program az idén 165 éve készített első köztéri Petőfi-szobornál vette kezdetét, ahol Háló Gyula költő Utassy József: Zúg Március című versét szavalta el. Domonyi László polgármester emlékbeszédében kiemelte: „A költő halála óta eltelt idő alatt milliónyi magyar ember született és távozott, és milliónyi magyar embernek lett közös szellemi öröksége Petőfi Sándor élete és életműve. Köztünk nekünk is, akik most itt vagyunk, és együtt idézzük meg a költő emlékét. Petőfi mindannyiunknak mást jelent. Jelenti a magyar nyelv legnagyobb mesterét, a bátorság, a kiállás, a meg nem alkuvás emberét, a szerelmes ifjút, a szerető férjet, a hűséges barátot, a harcos hazafit, a szabályokat nem tűrő katonát, a magával ragadó, szenvedélyes forradalmárt. Bárhogy is éljen a képzeletünkben, annyi bizonyos, hogy mindannyiunk közös erkölcsi parancsa az, hogy Petőfi Sándor kultuszát folyamatosan és minden körülmény között éltetni kell.”
	Ezt követően a résztvevők virágot helyeztek el a Petőfi-szobornál. A rendezvény zárásaként Háló Gyula „Használni, s nem ragyogni” című előadásában kevésbé ismert Petőfi-verseket válogatott a filozófia, a szerelem, a szabadság és a szabadságharc tematika köré rendezve.

2026. augusztus 3-7. Szlovák nemzetiségi tábor a tájházban 
	Több éve ad otthont a kiskőrösi szlovák felmenőkkel rendelkező gyerekek napközis táborának a Szlovák Tájház. Autentikus környezetben foglalkozásokon, ügyességi vetélkedőkön vehetnek részt, kipróbálhatják a hagyományos népi fajátékokat, segítenek a kemencés ételek elkészítésében, felölthetik a kiskőrösi nagyünneplőket, megtanulnak néhány szlovák szót, éneket, mondókát. A táboroztatást Kiskőrös Város Szlovák Nemzetiségi Önkormányzatának tagjai és a hagyományőrző szlovák asszonyok vezetik, a múzeum munkatársai a kiállítások bemutatásával járulnak hozzá az élményszerű bemutatáshoz.

2026. augusztus 10-14. Néptánctábor a Szlovák Tájházban 
	Első alkalommal rendezte meg a Szivárvány Szlovák Táncegyüttes a tánctáborát a tájházban. A Szűcsi és a Batthyány Óvoda lelkes kis táncosai ezeken a foglalkozásokon készültek fel a Szüreti és Szlovák Nemzetiségi Napok fellépésére, ahol a Szivárvánnyal együtt lépnek színpadra. 
A táborban a gyerekek megtanulták a Vessünk mákot! című játékfűzés szlovák és magyar nyelvű mondókáit, a szlovák dalocskákat és a hozzájuk tartozó lépéseket. A délelőttök folyamán a tánc mellett sorversenyeket, csapatépítő- és körjátékokat játszottak, kipróbálták a golyózást, a cseréptörést, énekeltek, mondókáztak, színeztek, kézműves foglalkozásokon vettek részt, és megismerték a kiskőrösi viseletet. A játékos foglalkozások során, természetes módon kerültek közelebb a kiskőrösi szlovák hagyományokhoz, miközben megtapasztalhatták azt is, milyen jó együtt énekelni, táncolni és játszani. 
	A helyszínválasztás nem volt véletlen, hiszen a Szlovák Tájház a kiskőrösi szlovák identitás központja, feladata pedig az, hogy segítse a kiskőrösi szlovák hagyományok folytatását. 
	Kiskőrös Város Önkormányzata térítésmentesen biztosította a helyszínt a Szivárvány Szlovák Táncegyüttes részére. 

5. Részvétel országos, megyei rendezvényeken, konferenciákon: 

· 2025. szeptember 8-9. Részvétel az Országos Múzeumigazgatói Konferencián, Visegrádon
· 2025. szeptember 16. Fél Edit, a néprajztudomány úttörője. Előadások Fél Edit születésének 115-. évfordulója alkalmából, Kiskőrös
· 2026. február 12. Részvétel a Néprajzi Múzeum Vágatlanul. Törékeny fényképek valósága című időszaki kiállításának megnyitóján, amely az 1910-es évek vidéki Magyarországának fotográfusait és műtermi világát mutatja be az eredeti, vágatlan üvegnegatívok alapján. A tárlatnak van kiskőrösi vonatkozása is, hiszen a Néprajzi Múzeum 261 db, Nedeczky Pál által készített üvegnegatívot őriz. Mindenkinek szeretettel ajánljuk ezt a gyönyörű kiállítást, amely friss szemmel, új megközelítéssel fordul a gyűjteményben őrzött kéttonányi üvegnegatív kincs felé. 
· 2026. február 16. Részvétel a Szépművészeti Múzeum szakmai napján
· 2026. február 23. Részvétel a Petőfi Irodalmi Múzeum nyílt napján, Az üstökös, kit önlángja a végtelenbe visz - Jókai 200 kiállítás megtekintése kurátori tárlatvezetéssel
· 2026. február 24. Portréfelvétel Magyarország Videós Arcképcsarnoka, Budapest, Stern Palota
· 2026. március 4. Részvétel kerekasztal-beszélgetésen a felújított Magyar Tudományos Akadémia dísztermében a Nemzeti Örökség Intézete által szervezett Emlékezetpedagógiai Konferencián. A kerekasztal-beszélgetés témája: Mit visznek haza a diákok az emlékhelyről? A nemzeti és a történelmi emlékhelyek tapasztalatai és jógyakorlatok bemutatása
· 2026. március 28. Részvétel és köszöntő tartása Fél Edit tiszteletére szervezett ünnepségen Átányban
· 2026. április 15. Részvétel kerekasztal-beszélgetésen Kiskunfélegyházán a Petőfi-asztaltársasága című rendezvénysorozaton.
· 2026. április 23. Viseletbemutató 8 osztály részére, osztályonként 25 percben a Népviselet Napja alkalmából a Tompai Szabó Dénes Általános Iskolában 
· 2026. április 24. Részvétel és ünnepi avatóbeszéd tartása a makói József Attila Múzeum skanzen-nyitó rendezvényén a felújított szántalpas gabonáskas átadása alkalmából.
· 2026. április 27. Részvétel a Néprajzi Múzeum szakmai napján
· 2026. május 15. Részvétel kerekasztal-beszélgetésen A kultúra szabadsága-Közösségi kultúra és örökség a 21. században Kiskőrösön című konferencián
· 2026. május 16. Részvétel és előadás tartása a Szlovák Tájházvezetők Országos Szakmai Napján Szarvason a Tessedik Sámuel Múzeumban
· 2026. május 17-19. Részvétel a Magyar Vidéki Múzeumok Szövetsége tavaszi közgyűlésén, Baján.
· 2026. május 22. Részvétel a Magyar Irodalmi Emlékházak Egyesülete tavaszi közgyűlésén, Budapesten
· 2026. május 25. Részvétel a kiskőrösi delegáció tagjaként a Balatoni Bor- és Halünnepen, Balatonfüreden
· 2026. szeptember 3. Részvétel és előadás tartása a Néprajzkutatók XI. Makói Találkozóján. 


Elismerések:
2026. január 22-én a Magyar Kultúra Napja alkalmából Domonyi László polgármester emléklap és Petőfi-érem átadásával köszönte meg a múzeum munkatársainak, Kispálné dr. Lucza Ilonának, a múzeum nyugalmazott igazgatójának, valamint a történész, magángyűjtő Krámer Ivánnak a Petőfi-kultusz ápolása terén végzett munkáját.
Ugyanezen a napon Hankó Balázs miniszteri elismerő oklevelét vehettük át Rajosné Lapid Eszter múzeumpedagógus kolléganőmmel a Kecskeméti Katona József Nemzeti Színházban a „kiemelkedő szakmai tevékenységünk” elismeréseként.  



6. Látogatószám

	év
	szülőház, emlékmúzeum
	Szlovák Tájház
	János Vitéz Látogatóközpont
	összesen
	csoportok száma
	családok száma

	2025. 
	16.025
	4.671
	6068
	26.764
	231
	286 




7. Pályázatok 
· Múzeumi épületek nyílászáróinak hő-és fényvédelmi fóliázása. NKA Közgyűjtemények Kollégiuma. Nyert összeg: 500.000 Ft 
· A Szlovák Tájház rendezvényeinek támogatása. Kós Károly Program. Befogadott pályázat, de nincs eredmény
· A Petőfi-szülőház rendezvényeinek támogatása. Kós Károly Program. Befogadott pályázat, de nincs eredmény
· Kiadvány készítése a múzeum alapításának 75. évfordulója alkalmából. Miniszterelnökség, Kiemelt Ügyek Főosztálya. Nincs eredmény
· 50 éves a kiskőrösi Szlovák Tájház. NKA Hagyomány-és Ismeretátadás Kollégiuma. Forráshiány miatt elutasítva

8. A beszámoló időszakában megvalósult kiadványok, beruházások
2025 Praznovszky Mihály: Az emlékezetes hajlék. 145 éve vették át a Magyar Írók Petőfi szülőházát. 200 éve született Jókai Mór
2025 Múzeumi füzetek I. Kontra Beáta: „Itt ringott hát egykor az a bölcső”
2026 Múzeumi Füzetek II. Kiss László: Séta a kiskőrösi evangélikus temetőben
Az iroda/raktárépület, valamint a galéria ablakainak és a múzeum bejárati ajtajának hő- és fényvédelmi fóliázása (NKA pályázatból)

9. A múzeum jövőbeni tervei
A Petőfi Szülőház és Emlékmúzeum a következő időszakban is folytatja értékteremtő munkáját. A város intézményeivel, civil szervezeteivel, illetve magánszemélyekkel való együttműködés keretében továbbra is azért dolgozunk, hogy Petőfi Sándor életműve, irodalmi és történelmi munkássága a jövőben is a város meghatározó értéke maradjon, a kiskőrösi szlovákság kulturális hagyatéka minél jobban megmaradjon.
A 2026-27-es évben megjelentetjük a 75 éves múzeumunk intézménytörténeti kötetét, folytatjuk a Múzeumi füzetek sorozatot, illetve méltó módon fogjuk megünnepelni a 2027-ben 50 éves Szlovák Tájházat.
A tájház gyűjteményének 2026-os teljes feldolgozása és digitalizálása után 2027 évben feldolgozzuk, revíziózzuk és digitalizáljuk a néprajzi látványtárban lévő néprajzi anyagot.
2027-2028. évben feldolgozzuk a Kecskeméti István-hagyatékot, a Petőfi Sándor Városi Könyvtárral együttműködve digitális állományt hozunk létre a Kiskőrösön található Kecskeméti-alkotásokból.
Intézményi hitvallásunk továbbra is az, hogy a múltból táplálkozva a jelenben alkossunk annak érdekében, hogy értéket közvetítsünk a jövő nemzedékei számára. 

10. Köszönetnyilvánítás
szeretném megköszönni a fenntartó Kiskőrös Város Önkormányzata és munkatársai támogatását, a Kőröskom és Kőrösszolg Kft. munkáját, amellyel a rendezvények hátterét biztosítják. Külön köszönet a kiskőrösi hagyományőrző csoportoknak, a Kiskőrösi Szlovák Nemzetiségi Népdalkör és Citerazenekarnak, a Szivárvány Szlovák Táncegyüttesnek és a Kiskőrösi Szlovák Nemzetiségi Önkormányzatnak, hogy különösen a tájházi programokon számíthatok a részvételükre, közreműködésükre. Köszönet a kiskőrösi médiának, hogy minden rendezvényünkről tudósítanak, kép, hang, és írásos formában adnak hírt a múzeumunk életéről. Köszönet illeti a kiskőrösi oktatási és kulturális intézményeket és munkatársaikat – Kiskőrösi Óvodák, Kiskőrösi Evangélikus Iskola, Bem József Általános Iskola, KSZC Kiskőrösi Wattay Technikum, Kiskőrösi Egységes Gyógypedagógiai Módszertani Intézmény, SZÓ-LA-M Alapfokú Művészeti Iskola, Petőfi Sándor Városi Könyvtár, Úttörténeti Múzeum, Petőfi Sándor Művelődési Központ –, akikkel gyakran közösen szervezzük a rendezvényeket.
	Hálás köszönet az állandó segítőinknek, Albert Zsuzsannának, Barkóczi Jánosnénak, Györk Ernőnének, Lengyel Józsefnének, Pazdernyik Sándornénak, Szűcsné Hajdu Máriának, Udvardi Zoltánnak és Udvardi Zoltánnénak, Vallach Sándornénak, hogy a szlovák viselet és gasztronómia területén segítenek a múzeumi rendezvények alkalmával. Külön köszönet Supka Évának az ünnepségek moderálásáért, Csatai Edének a pazar felvételekért, és Krámer Ivánnak az együtt gondolkodásért, tanácsadásért.
	Végtelen hálával tartozom a múzeum munkatársainak, illetve segítőinek, akik sohasem munkaként, hanem hivatásként tekintenek a múzeumi feladatokra, akik szívvel-lélekkel azonosulnak a múzeum küldetésével, és akik mindig mindenben a segítségemre vannak. Minden múzeumnak olyan kollégákat kívánok, mint Gubacsiné Bobek Szilvia, Kissné Vári Dóra, Kontra Beáta, Polereczkiné Andriska Gabriella, Rajos Eszter, Rajosné Lapid Eszter, Szabó Gabriella, Szarka Ágnes, Cserményi Boglárka, Kovács Lajosné és Kovács Réka. 

Tisztelettel kérem Kiskőrös Város Képviselő-testülete tagjainak beszámolóm elfogadását.	

Kiskőrös, 2026. szeptember 4.   
	 								
Dr. Filus Erika
								múzeumigazgató
